钦定古今图书集成/明伦汇编/人事典/第048卷
## 钦定古今图书集成/明伦汇编/人事典/第048卷

| 钦定古今图书集成 明伦汇编 第四十八卷 |

| |

钦定古今图书集成明伦汇编人事典

第四十八卷目录

称号部纪事四

人事典第四十八卷

《宋史李重进传》：“周显德三年，以重进为庐、寿等州招
讨使。时李继勋王寿春，重进驻军城北，闻城南洞屋
为淮人所焚，将议退军。会太祖自六合归，道出寿州，
因驻师旬馀，重进倚以为援，兵，威复振，吴人大惧，以
重进色黔，号‘黑大王’。”

《谢德权传》：德权字士衡，福州人。父文节，初仕王氏，为
候官令。后入南唐，为忠烈都虞候、饶州团练使，以骁
勇闻。周世宗南征，文节独擐甲度大江，潜觇敌垒，吴
人号为“铁龙。”

《聂冠卿传》：“冠卿字长孺，歙州新安人。五世祖师道，杨
行密版奏号问政先生、鸿胪卿。”

《朱昂传》：“昂字举之，少与熊若谷、邓洵美同学。朱遵度
好读书，人号之为朱万卷”，目昂为“小万卷。”

《荆南世家》《孙光宪传》：“光宪博通经史，尤勤学，聚书数
千卷，或自抄写，孜孜雠校，老而不废，好著撰，自号葆
光子。”

《钱守俊传》：“守俊，濮州雷泽人。少勇鸷，尝为盗陂泽中，
称‘转陂鹘’。”

《赵逢传》：太祖征太原，以逢为随军转运使。逢扬历清
近，所至有声，然伤惨酷，又言多诋讦，故缙绅目之为
“铁橛。”

《王彦昇传》：彦昇字光烈，性残忍多力，善击剑，号“王剑
儿。”

《祈廷训传》：廷训为左领军卫上将军，形质魁岸，无才
略，临事多规避。时人目为“祈橐驼。”以其庞大而无所
取也。

《符彦卿传》：彦卿，将家子，勇略有谋，善用兵。存审之第
四子，军中谓之符第四。前后赏赐巨万，悉分给帐下，
故士卒乐为效死。辽人自阳城之败，尤畏彦卿，或马
病不饮龁，必唾而咒曰：“此中岂有符王邪！”

《柳开传》：“开字仲涂，大名人。著书自号东郊野夫，又号
补亡先生，作二传以见意。”

《陈思让传》：思让累历方镇，无败政，然酷信释氏，所至
多禁屠宰，奉禄悉以饭僧，人目为“陈佛子。”

《王景传》：景子廷义，性骄傲，好夸诞，每言“我当代王景
之子。”闻者咸笑之，因目为王当代。

《张昭传》：昭父直，躬耕海滨，青州王师范开学馆，延置
儒士，再以书币招直，署宾职。师范降梁，直脱难北归，
以《周易》《春秋》教授，学者自远而至，时号逍遥先生。
《姚内斌传》：内斌为庆州刺史，兼青白两池榷盐制置
使，在郡十数年，西夏畏服，不敢犯塞，号内斌为“姚大
虫”，言其武猛也。

《陶谷传》：“谷字秀实，邠州新平人。本姓唐，避晋祖讳改
焉。历北齐、隋、唐为名族。祖彦谦，历慈、绛、沣三州刺史，
有诗名，自号鹿门先生。”

《张思钧传》：思钧历左千牛卫将军，钧起行伍，征讨稍
有功，质状小而精悍，太宗尝称其“楼罗”，自是人目为
“小楼罗焉。”

《李建中传》：“建中爱洛中风土，就构园池，号曰静居。好
吟咏，每游山水多留题，自称岩夫民伯。”

《万适传》：“杨璞字契元，郑州新郑人。善歌诗，士大夫多
传诵。与毕士安尤相善，每乘牛往来郭店，自称东野
遗民。”

《周恭肃王元俨传》：元俨少奇颖，太宗特爱之。每朝会
宴集，多侍左右。帝不欲元俨早出宫，期以年二十始
就封。故宫中称为“二十八太保。”盖元俨于兄弟中行
第八也。

《韩溥传》：“溥博学善持论，详练台阁故事，多知唐朝氏
族，与人谈亹，亹然可听，号为近世肉谱。”

《种放传》：放隐终南豹林谷之东明峰，结草为庐，仅庇
风雨，以讲习为业，从学者众，得束修以养母，母亦乐
道薄滋味。放得辟谷术，别为堂于峰顶，尽日望云危
坐。每山水暴涨，道路阻隔，粮糗乏绝，止食芋栗。性嗜
酒，尝种秫自酿，每曰空山清寂，聊以养和。因号云溪
醉侯。幅巾短褐，负琴携壶，溯长溪，坐磐石，采山药以
助饮，往往终日，值月夕或至宵分。自豹林抵州郭七
十里，徒步与樵人往返。性不喜浮屠氏，尝裂佛经以
制帷帐。所著《蒙书》十卷，及《嗣禹说表》《孟子》上下篇、《太
一祠录》，人颇称之。多为歌诗，自称退士，尝作传以述
其志《杨业传》：业，并州太原人。父信，为汉麟州刺史。业幼倜
傥任侠，善骑射，好畋猎，所获倍于人。尝谓其徒曰：“我
他日为将用兵，亦犹用鹰犬逐雉兔尔。”弱冠事刘崇
为保卫指挥使，以骁勇闻，累迁至建雄军节度使，屡
立战功，所向克捷，国人号为无敌。太宗征太原，素闻
其名，尝购求之。既而孤垒甚危，业劝其主继元降，以
保生聚。继元既降，帝遣中使召见，业大喜，以为右领
军卫大将军。

业子延昭，智勇善战，所得奉赐悉犒军，未尝问家事。
出入骑从如小校，号令严明，与士卒同甘苦，遇敌必
身先，行阵，克捷推功于下，故人乐为用。在边防二十
馀年，契丹惮之，目为“杨六郎。”

《王博文传》：博文字仲明，曹州济阴人。祖谏，给事太宗
藩邸，为西京作坊副使。博文年十六，善属文，举进士，
开封府以回文诗百篇为公卷，人谓之王回文。
《戚同文传》：同文纯质尚信义，好为诗，有《孟诸集》二十
卷。杨徽之尝因使至郡，一见相善，多与酬唱。徽之尝
云：“陶隐居号坚白先生。先生纯粹质直，以道义自富，
遂与”其门人追号“坚素先生。”

《王荣传》：荣历左卫大将军，河南府驻泊都监。荣善射，
尝引强注屋栋，矢入木数寸，时人目为“王硬弓。”
《张咏传》：咏性躁果卞急，病创甚，饮食则痛楚增剧，御
下益峻，尤不喜人拜跪，命典客预戒止，有违者，咏即
连拜不止，或倨坐骂之。真宗尝称其材任将帅，以疾
不尽其用，自号“乖崖”，以为乖则违众，崖不利物。
《任中师传》：“中师历户部侍郎，以太子少傅致仕。性乐
易，平居自奉甚俭约，晚知养生之术，号大块翁。”
《邢敦传》：敦精于术数，工绘画，颇嗜酒，或游市廛，过客
询以休咎者，多不之语，里中号“邢夫子。”

《郎简传》：“简历刑部侍郎，性和易，喜宾客，即钱塘城北
治园庐，自号武林居士。”

《卞衮传》：衮充盐铁副使，明敏有吏干，累掌财赋，清心
治局，号为称职。然性惨毒，掊克严峻，专事捶楚，至有
大虫之号。

《赵贺传》：贺字馀庆，知汉州。蜀吏喜弄法，而贺精明，吏
不敢欺。事更被贺多所究诘，人目为“赵家关”，谓如关
梁不可越也。

《鲁宗道传》：宗道以右谏议大夫参知政事，贵戚用事
者皆惮之，目谓“鱼头参政”，因其姓，且言其骨鲠如鱼
头也。

《杨亿传》：亿从子纮，字望之。御下急，常曰：“不法之人不
可贷，去之止不利一家尔，岂可使郡邑千万家俱受
害邪？”闻者望风解去，或过期不敢之官，与王鼎、王绰
号“江东三虎。”

《孔宗旦传》：宗旦，鲁人，为邕州司户参军。侬智高破横
州，即载其亲往桂州，曰：吾有官守不得去，无为俱死
也。既而州破被执，贼欲任以事，宗旦叱贼且大骂，遂
被害。始，宗旦官京东，与李师道、徐程、尚同等四人为
监司耳目，号为“四瞠”，人多恶之。其后立节如此。
《陈充传》：充字若虚，历西京留守御史台。性旷达，善谈
谑，澹于荣利，自号“《中庸》子。”

《王樵传》：“樵字肩望，淄州淄川人。居县北梓桐山。博通
群书，不治章句，尤善考《易》。与贾同、李冠齐名，学者多
从之。咸平中，契丹游骑度河，举家被掠，樵即弃妻，挺
身入契丹，访父母，累年不获还东山，刻木招魂以葬，
立祠画像，事之如生。服丧六年，哀动行路。又为属之
尊者次第成服，北望叹曰：‘身世如此，自比于人可乎’。”
遂与俗绝。自称“赘世翁。”

《隐逸黄晞传》：“晞字景微，建安人。少通经，聚书数千卷，
学者多从之游，自号赘隅子。著《歔欷琐微论》十卷，以
谓赘隅者枿物之名，歔欷者叹声，琐微者述辞也。”
《魏王廷美传》：“廷美子德文，字子矼，淳化初，授右监门
卫将军，累迁滑州观察使，冯翊郡公。少好学，凡经史
百家，手自抄撮，工为辞章。真宗以其刻励如诸生，尝
因”进见，戏呼之曰“五秀才”，宫中由是悉称之。德文本
廷美第八子，其兄三人早卒，故德文于次为第五也。
帝封泰山，祀汾阴，幸亳，德文必奏赋颂。帝每赐诗，辄
令属和，数言愿得文士为师友，特命翰林学士杨亿
与之游。亿卒，为诗十章悼之。天圣中，迁横海军节度
观察留后，拜昭武军节度使，易感德、武胜二军，加同
中书门下平章事。仁宗尝称为“五相公而不名。”
《石介传》：“介字守道，兖州奉符人。耕徂徕山下，葬五世
之未葬者七十丧。以《易》教授于家，鲁人号介徂徕先
生。”

《陈襄传》：“襄字述古，福州候官人。少孤，能自立，出游乡
校，与陈烈、周希孟、郑穆为友。时学者沉溺于雕琢之
文，所谓知天尽性之说，皆指为迂阔而莫之讲。四人
者，始相与倡道于海滨，闻者皆笑以惊，守之不为变，
卒从而化，谓之‘四先生’。”

《张士逊传》：士逊同平章事，曹利用在枢府，藉宠肆威，
士逊居其间，无所可否，时人以“和鼓”目之《王德用传》：德用将家子，习知军中情伪，善以恩抚下，
故多得士心。虽屡临边境，未尝亲矢石，督攻战，而名
闻四夷，闾阎妇女小儿皆呼德用曰“黑王相公。”
《张玉传》：玉字宝臣，保定人，以六班散直隶狄青麾下，
筑青涧招安砦，遇夏兵三万，有驰铁骑挑战者，玉单
持铁简出斗，取其首及马，军中因号曰“张铁简。”
《邵雍传》：“雍岁时耕稼，仅给衣食，名其居曰安乐窝，因
自号安乐先生。旦则焚香燕坐，晡时酌酒三四瓯，微
醺即止，常不及醉也，兴至辄哦诗自咏。春秋时出游，
城中，风雨常不出，出则乘小车，一人挽之，惟意所适。
士大”夫家识其车音，争相迎候。童孺厮隶皆驩相谓
曰：“吾家先生至也。”不复识其姓字。

《高继勋传》：继勋授建宁军节度使，知滑州。继勋性谦
有机略，善抚御士卒，临战辄胜，在蜀有威名，号“神将。”
《李先传》：先知信州、南安军，抚楚州，所至治官如治家，
人目以俚语，在信为“错安头”，谓其无貌而有材也。在
楚为“照天烛”，称其明也。

《范正辞传》：正辞子讽，历给事中卒。讽类旷达，然捭阖
图进，不守名检，所与游者，辄慕其所为，时号“东州逸
党。”山东人颜太初作《逸党》诗刺之，而姜潜者又尝贻
书以疏其过云。

《刘随传》：“随与孔道辅、曹修古同时为言事官，皆以清
直闻。随临事明锐敢行，在蜀人号为水晶灯笼。”
《张旨传》：“旨字仲微，怀州河内人。父延嘉，颇读书，不愿
仕州上其行，赐号嵩山处士。”

《何群传》：“群字通夫，果州西充人。嗜古学，喜激扬论议，
虽业进士，非其好也。庆历中，石介在太学，四方诸生
来学者数千人，群亦自蜀至。方讲官会诸生讲，介曰：
‘生等知何群乎？群日思为仁义而已，不知饥寒之切
己也。众皆注仰之。介因馆群于其家，使子弟推以为
学长，群愈自克励，著书数十篇，与人言未尝下意曲’”
从。同舍目群为白衣御史，群尝言：“今之士语言脱易，
举止惰肆者，其衣冠不如古之严也。”因请复古衣冠。
又上书言：“三代取士，皆举于乡里而先行义。后世专
以文辞就，文辞中害道者莫甚于赋，请罢去。”介赞美
其说。会谏官、御史亦言以赋取士，无益治道。下两制
议，皆以为进士科始隋，历唐数百年，“将相多出此，不
为不得人，且祖宗行之已久，不可废也。”群闻其说不
行，乃恸哭，取平生所为赋八百馀篇焚之。讲官视群
赋既多且工，以为不情，绌出太学，群径归，遂不复举
进士。嘉祐中，龙图阁直学士何剡表其行义，赐号安
逸处士。

《高怿传》：“怿字文悦，荆南高季兴四世孙。幼孤，养于外
家。十三岁能属文，通经史百家之书。闻种放隐终南
山，乃筑室豹林谷，从放受业。放奇之，不敢处以弟子
行。与同时张荛、许勃，号南山三友。会诏举沈沦草泽，
知长安，寇准闻其名荐之，辞不起。景祐中，录国初侯
王后，怿推其弟忻得官。及范雍建京兆府学，召怿讲”
授，诸生席间常数十百人。杜衍尝请赐“处士”号，乃命
为大理评事，怿固辞。仁宗嘉其守，号“安素处士。”
韩退者，稷山人，师事种放，诏赐粟帛，号安逸处士，
代渊传。渊自太常丞改祠部员外郎。晚年日菜食，巾
褐山水间，自号“虚一子。”

《包拯传》：“拯权知开封府，迁右司郎中。拯立朝刚毅，贵
戚宦官为之敛手，闻者皆惮之。人以包拯笑比黄河
清。童稚妇女亦知其名，呼曰包待制。京师为之语曰：
‘关节不到，有阎罗包老’。”

《郭承祐传》：承祐性狡狯，缘东宫恩，又凭借王邸亲，既
废复用，迺僭言事，或指切人过失，同列谓之“武谏官。”
《章察传》：察字隐之，成都双流人。少孤，鞠于兄嫂，以所
事父母事之。博通经学，尤长《易》、太元，著《发隐》三篇，明
用蓍索道之法，知以数寓道之用，三摹九据始终之
变。蜀守蒋堂、杨察、张方平、何剡、赵抃咸以逸民荐，一
赐粟帛，再命州助教，不就。嘉祐中，赐号“冲退处士。”王
素时为州，因更其所居之乡曰“处士”，里曰“通儒”，坊曰
“冲退。”

《欧阳修传》：修始在滁州，号醉翁，晚更号六一居士。
《颜太初传》：太初字醇之，著书号洙南子，所居在凫、绎
两山之间，号凫绎处士。

《文同传》：文同字与可，自号笑笑先生，善诗文、篆、隶、行、
草、飞白。文彦博守成都，奇之，致书同曰：“与可襟韵洒
落，如晴云秋月，尘埃不到。”

《范镇传》：镇学本六经，口不道佛老申韩之说，契丹、高
丽皆传诵其文。少时赋长啸却胡骑，晚使辽，人相目
曰：“此长啸公也。”

《刘易传》。易，忻州人，性介烈，博学好古，喜谈兵。韩琦知
定州，上其所著《春秋论》，授太学助教、并州州学说书，
不能屈志仕进，寓居于虢之卢氏，习辟谷术。赵抃复
荐其行谊，赐号“退安处士。”

《王光祖传》：光祖字君俞，开封人。父珪，为泾源勇将，号
“王铁鞭《任伯雨传》：伯雨字德翁，眉州眉山人。父孜，字遵圣，以
学问气节推重乡里，名与苏洵埒，仕至光禄寺丞。其
弟汲字师中，亦知名，尝通判黄州，后知泸州，当时称
“大任”、“小任。”

《钱𫖮传》：“𫖮字安道，为殿中侍御史，二年而贬，苏轼遗
以诗，有‘乌府先生铁作肝’之句，世因目为铁肝御史。”
《宗室列传》：“子淔，幼警悟，苏轼过其家，抱置膝上，谓其
父曰：‘此公家千里驹也’。及长，善谈论，工诗。”

《陈希亮传》：希亮子慥遁于光黄间，曰岐亭。庵居蔬食，
徒步往来山中，妻子奴婢皆有自得之意，不与世相
闻，人莫识也。见其所著帽，方屋而高曰：此岂古方山
冠之遗像乎？因谓之方山子。及苏轼谪黄，过岐亭，识
之，人始知为慥云。

《折克行传》：“克行在边三十年，善抚士卒，战功最多，羌
人呼为折家父。”

《陈舜俞传》。“舜俞字令举，尝弃官归，居秀之白牛村，自
号白牛居士。”

《郑穆传》：“穆字闳中，福州候官人。性醇谨好学，读书至
忘栉沭，进退容止必以礼。门人千数，与陈襄、陈烈、周
希孟友，号四先生。”

《吕嘉问传》：嘉问以龙图阁学士、大中大夫卒。初，嘉问
窃从祖公弼论新法奏槁以示王安石，公弼以是斥
于外，吕氏号为“家贼。”

《杨孝本传》：“孝本字行先，虔州赣人。学博行高，隐于城
西通天岩。苏颂、蒲宗孟皆以山林特起荐之，苏轼自
海外归，过而爱焉，号之曰‘玉岩居士’。”

《王子韶传》：子韶历卫尉少卿，迁太常。谏官刘安世言：
熙宁初，士大夫有十钻之目，子韶为衙内钻，指其交
结要人子弟，如刀钻之利。又陷祖无择于深文，缙绅
所共鄙薄，岂宜污礼乐之地。改卫尉卿。安世复言：“七
寺正卿班少常上，因弹击而获超迁，是启侥幸也。”乃
出知沧州。

《吕溱传》：“溱历枢密直学士。溱开敏善议论，一时名辈
皆推许。然自贵重，在杭州接宾客不过数语，时目为
七字舍人”云。

《王安石传》：安石罢为观文殿大学士，知江陵府，自礼
部侍郎超九转为吏部尚书。吕惠卿服阕，安石朝夕
汲引之，至是白为参知政事，又乞召韩绛代己。二人
守其成谟，不少失。时号绛为“传法沙门”，惠卿为“护法
善神。”

《陈升之传》：升之善傅会以取富贵，王安石用事，患正
论盈廷，引升之自助，升之心知其不可，而竭力为之
用。安石德之，故使先己为相。甫得志，即求解条例司，
又时为小异，阳若不与之同者。世以是讥之，谓之“筌
相。”

《黄庭坚传》：“庭坚游灊皖山谷寺石牛洞，乐其林泉之
胜，因自号山谷道人”云。

《贺铸传》：铸字方回，尝自言唐谏议大夫知章之后。且
推本其初出王子庆忌，以庆为姓，居越之湖泽。所谓
镜湖者，本庆湖也。避汉安帝父清河王讳，改为贺氏，
庆湖亦转为镜。当时不知何所据。故铸自号庆湖遗
老。

《苏轼传》：“轼以黄州团练副使安置，因与田父野老相
从溪山间，筑室于东坡，自号东坡居士。”

轼子过，轼卒于常州。过葬轼汝州郏城小峨眉山，遂
家颍昌，营湖阴水竹数亩，名曰“小斜川”，自号“斜川居
士。”

《杨畏传》：“宣仁后崩，吕大防欲用畏，谏议大夫范纯仁
以畏非端士不可，大防乃迁畏礼部侍郎。及大防为
宣仁后山陵使，畏首背大防，称述熙宁元丰政事与
王安石学术。哲宗信之，遂荐章惇、吕惠卿可大任。廷
试进士，李清臣发策，有绍述意，考官第主元祐者居
上，畏复考，悉下之，㧞毕渐以为第一。惇入相，畏遣所”
亲阴结之曰：“畏前日度势力之轻重，遂因吕大防、苏
辙以逐刘摰、梁焘，方欲逐苏、吕二人，觉，罢畏言职。畏
迹在元祐，心在熙宁，首为相公开路者也。”惇至，徙畏
吏部，引以自助。中书侍郎李清臣、知枢密院。安焘与
惇不合，畏复阴附安、李，惇觉其情。又曾布、蔡卞言畏
平日所为于惇，遂以宝文阁待制出知真定府，天下
于是目为“杨三变”，谓其进于元丰，显于元祐，迁于绍
圣也。

《苏辙传》：“辙降朝请大夫，罢祠，居许州。再复大中大夫
致仕，筑室于许，号颍滨遗老。”

《薛昂传》：“昂给事中兼大司成。昂寡学术，士子有用《史
记》、西汉语，辄黜之。在哲宗时，尝请罢史学，哲宗斥为
俗佞。”
《晁补之传》：“补之历礼部郎中，徙湖州、密州、果州，遂主
管鸿庆宫。还家葺归来园，自号归来子。”

《徐中行传》：“中行，台州临海人。部使者以遗逸荐，崇宁
中，郡守李谔又以八行荐。时章蔡窃国柄，窜逐善类
且尽，中行每一闻命，辄泪下。一日，去之黄岩，会亲友尽毁其所为文，幅巾藜杖，往来委羽山中。客有诘以
避举要名者，中行曰：‘人而无行，与禽兽等，使吾得以
八行应科目，则彼之不被举者，非人类与？吾正欲避
此名，非要名也’。”客惭而退。陈瓘谪台州，闻名纳交，暨
其没，录其行事，谓与山阳徐积齐名，呼为八行先生。
《陈师锡传》：师锡字伯修，建州建阳人。与陈瓘同论京、
卞，时号“二陈。”

《张舜民传》：“舜民历集贤殿修撰，卒。舜民慷慨喜论事，
善为文，自号浮休居士。”

《叶祖洽传》：祖洽与曾布厚，人目为“小训狐。”

《黄伯思传》：“伯思历秘书郎，颇好道家，自号云林子，别
字霄宾。”

《李邦彦传》：“邦彦字士美，怀州人。父浦，银工也。邦彦喜
从进士游，河东举人入京者，必道怀访邦彦，有所营
置。浦亦罢工与为之，且复资给其行。由是邦彦声誉
奕奕。入补太学生，大观二年上舍及第，授秘书省校
书郎，试符宝郎。邦彦俊爽美风姿，为文敏而工。然生
长闾阎，习猥鄙事，应对便捷，善讴谑，能蹴鞠。每缀街”
市俚语为辞曲，人争传之。自号“李浪子。”

《刘正夫传》：“正夫字德初，衢州西安人。未冠入太学，有
声。与范致虚、吴材、江屿号‘四俊’。”

《李昭𤣱传》：“昭𤣱字成季，历太常少卿，出知沧州。崇宁
初，诏以昭𤣱尝倾摇先烈，每改元丰敕条，倡从宽之
邪说，罢主管鸿庆宫，遂入党籍中。居闲十五年，自号
乐静先生，寓意法书图画，贮于十囊，命曰燕游。十友
为之序，以为与今之人友，或趋附而陷于祸，吾宁与
十者友。久益有味也。”

《李光传》：“光字泰发，越州上虞人。童穉不戏弄，父高称
曰：‘吾儿云间鹤，其兴吾门乎’。”

《吴时传》：时字伸道，历徽猷阁待制。敏于为文，未尝属
槁，落笔已就。两学目之曰“立地书厨。”

《王黼传》：黼父事梁师成，称为“恩府先生。”

《汪藻传》：藻字彦章，饶州德兴人。幼颖异，入太学中进
士第，调婺州观察推官，改宣州教授，稍迁江西提举
学事司干当公事。徽宗亲制《君臣庆会阁》诗，群臣皆
赓进，惟藻和篇，众莫能及。时胡伸亦以文名，人为之
语曰：“江左二宝，胡伸汪藻。”

《宦者梁师成传》：“师成以翰墨为己任，四方儁秀名士，
必招至门下，往往遭点污。多寘书画卷轴于外舍，邀
宾客纵观，得其题识合意者，辄密加汲引，执政侍从
可阶而升。王黼父事之，虽蔡京父子亦谄附焉。都人
目为隐相。”

《童贯传》：“贯加太傅，封泾国公。时人称蔡京为公相，因
称贯为媪相。”

《忠义项德传》：“德，婺州武义人，郡之禁卒也。宣和间，盗
发帮源，明年陷婺，而邑随没。德率败亡百人破贼，因
据邑之城隍祠。自二月迄五月，东抗江蔡，西拒董奉，
北捍王国，大小百馀战，出则居选锋之先，入则殿后，
前后俘馘不可胜计，贼目为项鹞子。”

《洪皓传》：“皓字光弼，宣和中为秀州司录。大水，民多失
业，皓白郡守以拯荒自任，发廪捐直，以粜民坌集。皓
恐其纷竞，乃别以青白帜涅其手以识之，令严而惠
遍。浙东纲米过城下，皓白守邀留之，守不可，皓曰：‘愿
以一身易十万人命’。”人感之切骨，号洪佛子。其后秀
军叛纵掠，郡民无一得脱，惟过皓门曰：“此洪佛子家
也，不敢犯。”

《王德传》：“德字子华，通远军熟羊砦人。以武勇应募，隶
熙帅姚古。会金人入侵，古军怀泽间，遣德谍之，斩一
酋而还，补进武校尉。古曰：‘能复往乎’？德从十六骑，径
入隆德府治，执伪守姚太师，左右惊扰，德手杀数十
百人，众愕眙莫敢前。古械姚献于朝，钦宗问状，姚曰：
‘臣就缚时，止见一夜叉耳’。”时遂呼德为王夜叉。
《吕本中传》。本中迁中书舍人，秦桧讽御史萧振劾罢
之，提举太平观，卒。学者称为东莱先生。

《隐逸刘愚传》：“愚字必明，衢州龙游人。为安乡令致仕，
年八十三而卒。故友与其门人私谥曰：‘谦靖先生，后
更谥曰靖君，乡郡祠之’。”

《吴芾传》：“芾以龙图阁直学士致仕，退闲者十有四年，
自号湖山居士。”

《胡宪传》：“宪字元仲，居建之崇安，力田卖药，以奉其亲。
安国称其有隐君子之操，从游者日众，号籍溪先生。”
《魏掞之传》：“掞之字子寔，建州建阳人。筑室读书，榜以
艮斋，自是人称曰艮斋先生。”

《岳云传》：云：飞养子年十二，从张宪战，多得其力，军中
呼曰：“赢官人”，飞征伐未尝不与，数立奇功。

《吴玠传》：金帅娄宿与撒离喝长驱入关，曲端遣玠拒
于彭原店，而拥兵邠州为援。金兵来攻，玠击败之，撒
离喝惧而泣，金军中目为“啼哭郎君。”

《韩世忠传》：“世忠罢政卧家凡十年，澹然自如，若未尝
有权位者。晚喜释老，自号清凉居士。”

《陈绎传》：“绎历龙图阁待制，知江宁府。为政务摧豪党而行与貌违，暮年缪为敦朴之状。好事者目为‘热熟
颜回’。”

《杨时传》：时知浏阳、馀杭、萧山三县，皆有惠政，民思之
不忘。张舜民在谏垣荐之，得荆州教授。时安于州县，
未尝求闻达，而德望日重，四方之士不远千里从之
游，号曰“龟山先生。”

《尹焞传》：“焞字彦明，一字德充，世为洛人。曾祖仲宣七
子，而二子有名。长子源，字子渐，是谓河内先生。次子
洙，字师鲁，是谓河南先生。源生林，林生焞。焞少师事
程颐，颐卒，焞聚徒洛中，非吊丧问疾不出户，士大夫
宗仰之。靖康初，种师道荐焞德行可备劝讲，召至京
师，不欲留，赐号和靖处士。”

《吴表臣传》：“表臣字正仲，历敷文阁直学士。晚号湛然
居士，自奉无异布衣时，乡论推其清约。”

《王柏传》：“柏字会之，婺州金华人。大父崇政殿说书师
愈，从杨时受《易》《论语》，既又从朱熹、张栻、吕祖谦游。父
瀚，朝奉郎，主管建昌军仙都观。兄弟皆及熹、祖谦之
门。柏少慕诸葛亮为人，自号长啸。年逾三十，始知家
学之原，捐去俗学，勇于求道，与其友汪开之著《论语
通旨》，至居处恭，执事敬，惕然叹曰：‘长啸非圣贤持敬’”
《之道，亟更以》《鲁斋》

《郭雍传》：“雍字子和，其先洛阳人。父忠孝，官至大中大
夫，师事程颐，著《易说》，号兼山先生，自有传。《雍传》。其父
学通世务，居峡州，放浪长杨山谷间，号白云先生。干
道中，以峡守任清臣、湖北帅张孝祥荐于朝，旌召不
起，赐号冲晦处士。孝宗稔知其贤，每对辅臣称道之，
命所在州郡岁时致礼存问，后更封颐正先生。”
《隐逸刘勉之传》：“勉之，建州崇安人。吕本中疏其行义
志业以闻，特召诣阙，谢病归。杜门十馀年，学者踵至，
随其材品为说圣贤教学之门，及前言往行之懿。所
居有白水，人号曰白水先生。”

《孙道夫传》：道夫字太冲，眉州丹棱人。知蜀州，遇事明
了，人目为“水精灯笼。”

《陈桷传》：“桷字季壬，历广南东路经略安抚使。自号无
相处士，有文集十六卷。”

《谢谔传》：“谔为右谏议大夫兼侍讲，上尝问曰：‘闻卿与
郭雍游，雍学问甚好，岂曾见程颐乎’？谔奏雍父忠孝，
尝事颐，雍盖得其传于父。上遂封雍为颐正先生。谔
为文仿欧阳修、曾巩，初居县南之竹坡，名其燕坐曰
‘艮斋，人称艮斋先生。周必大荐士及谔姓名，孝宗曰：
‘是谓艮斋者耶？朕见其《圣学渊源》五卷而得之云’’。”
《陆游传》：“范成大帅蜀，游为参议官，以文字交，不拘礼
法。人讥其颓放，因自号放翁。”

《吕大临传》：“大临字与叔，学于程颐，与谢良佐、游酢、杨
时在程门，号四先生。”

《辛弃疾传》：弃疾尝谓人生在勤，当以力田为先。北方
之人，养生之具不求于人，是以无甚富甚贫之家。南
方多末作以病农，而兼并之患兴，贫富斯不侔矣。故
以稼名轩。

《陈傅良传》：“傅良，浙西提点刑狱，除吏部员外郎，去朝
四十年，至是而归，须鬓无黑者，都人聚观嗟叹，号老
陈郎中。”

《周必大传》：“必大赠太师，谥文忠。宁宗题篆其墓碑曰：
‘文忠耆德之碑，自号平园老叟’。”

《张威传》：威历扬州观察使。威临阵战酣，则精采愈奋，
两眼皆赤，时号“张红眼”，又号“张鹘眼。”

《袁韶传》：韶为临安府尹几十年，理讼精简，道不拾遗，
里巷争呼为佛子，平反冤狱甚多。

《赵与懽传》：与懽三为府尹，尽力民事，都人称赵端明，
必以手加额曰：“赵佛子也。”

《孟珙传》：“珙字璞玉，历少师宁武军节度使致仕。亦通
佛学，自号无尘居士。”

《李伯玉传》：伯玉历礼部尚书，赵汝腾尝荐八士，各有
品目于伯玉曰：“铜山铁壁，立朝风节，大较似之。”
《章鉴传》：咸淳十年，鉴拜右丞相，在朝日号宽厚，然与
人多许可，士大夫目为满朝欢云。

《忠义传》：“何时字了翁，益王立，文天祥开府南剑时起
兵趋兴国接引，以时带行监江西提刑，聚兵复崇仁
县。未几大军奄至，兵败削发为僧，窜迹岭南，卖卜自
给，变姓名，自号坚白道人。”

《李全传》：李全者，潍州北海农家子，同产兄弟三人。全
锐头蜂目，权谲善下人，以弓马趫捷，能运铁枪，时号
“李铁枪。”

《清异录》：张崇帅广，在镇不法，酷于聚敛。从者数千人，
出遇雨雪，皆顶莲花帽、琥珀衫，所费油绢，不知纪极。
市人称曰“雨仙。”

袁象先判衢州时，幕客谢子平癖于焚香，至忘形废
事。同僚苏收《戏刺》一札，伺其亡也而投之云：“鼎炷郎
守馥州百和参军谢子平。”

苏州录事参军薛朋龟，廉勤明察，胥吏呼为“牛皮绷
铁鼓”，言难缦也本朝以亲王尹开封，谓之判南衙，羽仪散从，粲如图
画。京师人叹曰：“好一条软绣天街！”近日士大夫骑吏
华繁者，亦号《半里娇》。

何敬洙帅武昌，时司仓彭湘杰习知膳味，就中脯腊
尤殊，敬洙檄掌公厨，郡中号为《脯掾》。

宋城主簿祝天贶，励己如冰玉，百姓呼为“裹头冰。”天
贶去后，和甄来尉，颇得天贶馀味，加以儒而文。民间
语曰：“去了裹头冰，却得一段著脚琉璃。”

邓州别驾令狐上选，政贪性疏，百姓呼名字：副车
侯元亮，马氏时湖湘宰，退居长沙门，尝有客宴会无
虚日，人目为“闹侯。”

滑州贾宁，性仁恕，赈饥救患，耆稚爱慕之。以宁多髯，
遂皆以“髯佛”呼之。

巴陵陈氏，累世孝谨，乡里以“老雅陈”目之，谓“乌雅能
反哺”也。

来绍乃唐酷吏俊臣之裔，天禀鸷忍，以决罚为乐。尝
宰邰阳，生灵困于孽手，创造铁绳千条，或有令不承，
则急缚之，仍以其半槌手，往往委顿。每肆枯木之威，
则百囚俱断，轰响震动一邑，时呼“肉雷。”

螺川人，何画薄有文艺，而屈意于《五侯鲭》。尤善酒，人
以《瓮精》诮之。

禅家未粥饭，先鸣槌，惟那掌之，藂林目净。槌为“引饭
大师”，维那为“栾槌都督。”

行脚僧惊举子驴，举子不忿，僧曰：“麻衣鬼，著汝何时
会林？”举子扬鞭曰：“钵盂精，且理会取养命圆。”

比丘无染游庐山，春雨路滑，忽仆石上，由是洞见本
原，士大夫称为“泥融觉。”

近世事仙道者，不务寡欲，多搜黄白术，贪婪无厌，宜
谓之“饕餮仙。”

苏直善治花，瘠者腴之，病者安之，时人竞称为“花太
医。”

《续诗话》：鲍当善为诗，景德二年进士及第，为河南府
法曹。薛尚书映知府，当失其意，初甚怒之。当献孤雁
诗云：“天寒稻粱少，万里孤难进。不惜充君庖，为带边
城信。”薛大嗟赏，自是游宴无不预焉，不复以掾属待
之。时人谓之“鲍孤雁。”

《泊宅编》鲍当郎中有诗编名曰《清风集》，时号“鲍清风。”
天禧二年开府，解榜出，有廖复者被黜，率众诣鼓院
诉有司不公。朝廷差钱惟演等重考，取已落者七十
馀人，复亦预荐，时号“还魂秀才。”

《东轩笔录》：丁晋公为玉清昭应宫使，每遇醮祭，即奏
有仙鹤盘舞于殿庑之上。及记真宗东封事，亦言宿
奉高宫之夕，有仙鹤飞于宫上，及升中展事而仙鹤
迎舞，前导者塞望，不知其数。又天书每降，必奏有仙
鹤前导。是时莱公判陕府，一日坐山亭中，有乌鸦数
十飞鸣而过，莱公笑顾属寮曰：“使丁谓见之，当目为
‘元鹤’”矣。又以其令威之裔，而好言仙鹤，故但呼为“鹤
相”，犹李逢吉呼牛僧孺为“丑座”也。

《归田录》：“盛文肃公丰肌大腹而眉目清秀，丁晋公疏
瘦如削。”二公皆两浙人也，并以文辞知名于时。梅学
士询在真宗时已为名臣，至庆历中为翰林侍读，以
率性喜焚香。其在官舍，每晨起将视事，必焚香两𬬻，
以公服罩之，撮其袖以出。坐定撒开，两袖郁然满室
浓香。有窦元宾者，五代汉宰相正固之孙也，以名家
子有文行为馆职而不喜修饰，经时未尝沐浴。故时
人为之语曰“盛肥丁瘦，梅香窦臭”也。

《珍珠船》：《国史》：王钦若项有小疣，人目为“瘿相。”

《湘山野录》：李侍读仲容魁梧善饮，两禁号为“李万回。”
《东轩笔录》：杨景宗既贵，性恣横，好以木挝击人，世谓
之“杨骨捶。”

《六一诗话》：自科场用赋取人，进士不复留意于诗，故
绝无可称者。惟天圣二年省试采侯诗，宋尚书祁最
擅场，其句有“色映堋云烂，声迎羽月迟”，尤为京师传
诵。当时举子目公为宋采侯。

范文正公守边日，作《渔家傲》乐歌数阕，皆以“塞下秋
来”为首句，颇述边琐之劳苦，欧阳公尝呼为《穷塞主》
之词。

《谈苑》：狄青字汉臣。元昊叛，屡将兵出战，四年间大小
二十五阵，八中流矢，人呼为狄天使。上观其仪表，曰：
“朕之关张也。”于是有敌万之称，谓以一足以敌万也。
初，青在军伍间，韩魏公、范文正公一见之，皆称其有
将相之器，果能为国立功，为时名将。

《却扫编》：王荆公、司马温公、吕申公、黄门韩公维，仁宗
朝同在从班，特相友善。暇日多会于僧坊，往往谈燕
终日，他人罕得而预，时目为“嘉祐四友。”

吕申公素喜释氏之学，及为相，务简静，罕与士大夫
接，惟能谈禅者，多得从容。于是好进之徒，往往幅巾
道袍，日游禅寺，随僧斋粥，谈说理情，觊以自售。时人
谓之“禅钻”云。

《老学庵笔记》：范文正公喜弹琴，然平日止弹履霜一
操，时人谓之“范履霜《渑水燕谈录》：“司马公优游洛中，不屑世务，弃物我一
穷通，自称曰‘齐物子’。”

宋范文正公以龙图阁直学士帅邠、延、泾、庆四郡，威
德著闻，夷人耸服，率称曰“龙图老子。”至于元昊，亦以
是呼之。

《东轩笔录》：庆历中，余靖、欧阳修、蔡襄王素为谏官，时
谓“四谏。”

旧制，转运使官御带“按察”二字。庆历中，沈邈、薛坤为
京东转运使，欲尽究吏民之情，乃取部吏之憸猾者
四人，尚同、李孝先、徐九思、孔宗旦，俾侦伺一路。而四
人怙权，颇致搔扰，时谓之“山东四伥。”王达、杨纨、王鼎
皆为转运，按察尤苛暴，时谓之“江东三虎。”仁宗知其
事，下诏戒敕，削去“按察”二字。后浇风渐革，而士大夫
“务崇宽厚”，无复“暴察”之名矣。

庆历中，卫士有变，震惊宫掖，寻捕杀之。时台官宋禧
上言：“此盖平日防闲不至，所以致患。臣闻蜀有罗江
狗，赤而尾小者，其警如神。愿养此狗于掖庭，以儆仓
卒。”时谓之“宋罗江。”又有御史席平，因鞠诏狱毕上殿，
仁宗问其事，平曰：“已从车边斤矣。”时谓之“斤车御史。”
《容斋五笔》：嘉祐中，富韩公为宰相，欧阳公在翰林，包
孝肃公为御史中丞，胡翼之侍讲在太学，皆极天下
之望。一时士大夫相语曰：“富公真宰相，欧阳永叔真
翰林学士，包老真中丞，胡公真先生。”遂有“四真”之目。
欧阳公之子发棐等叙公事迹载此语，可谓公言。
《珍珠船》，嘉祐中未有谒禁，士人多驰骛请托。有一人
号望火马，又一人号日游神，言日奔竞。

《却扫编》：柳永耆卿，以歌词显名于仁宗朝，官为屯田
员外郎，故世号“柳屯田。”

《邻几杂志》：廛俗呼野人为“沙魂”，未详其义，士大夫亦
颇道之。永叔《戏长文》：“贤良之选，既披沙而拣金。”吴颇
憾之，迁怒于原父云：“某沙于心，不沙于面。君侯沙于
面而不沙于心。”愈怒焉。又尝戏马遵“旧日沙而不哨，
如今哨而不沙。”

李昭遘右丞谓枢密程侍郎近日与蒲家刺权门事，
谓之“小火下。”程答：“不惟‘小火下，兼有大教头’。”

《墨客挥犀》：杜学士镐博闻强记，凡有检阅，先戒小吏，
某事在某书第几行，取视无差。士大夫有所著撰，多
以古事询之，无不知者，虽晚学卑品，亦应答不倦，时
人号为“杜万卷。”性和易，有懿行，士君子推之。

《谈苑》：陈文惠公尧佐与弟尧叟俱位至宰相，弟尧咨
尤精弧矢，自号“小由基。”

《青箱杂记》：李侍郎仲容，涛相之后，吉德恬退，不与物
校，时人目为“李佛子。”

《老学庵笔记》：晏安恭为越州教授，张子韶为佥判，晏
美髯，人目之为晏胡。一日同赴郡集，晏最末至，张戏
之曰：“来何晏乎？”满座皆笑。

王荆公素不乐滕元发、郑毅夫，目为“滕屠郑酤。”然二
公资豪迈，殊不病其言。毅夫为内相，一日，送客出郊，
过朱亥冢，俗谓之屠儿原者作诗云：“高论唐虞儒者
事，卖交负国岂胜言。凭君莫笑金槌陋，却是屠酤解
报恩。”

《东轩笔录》：王荆公为馆职，与滕甫同为开封府试官。
甫屡称一试卷，荆公重违其言，寘在高等。及拆封，乃
王观也。观平日与甫亲善，其为人薄于行，荆公素恶
之。至是疑为滕所卖，忿见于色辞。滕遽操俚言以自
辩，且曰：“苟有意卖公者，令甫老母不吉。”荆公怏然答
曰：“公何不恺悌？凡事须权轻重，岂可以太夫人为咒”
也。荆公又不喜郑獬。至是目为“滕屠郑沽。”

陈绎晚为敦朴之状，时谓之“热熟颜回。”熙宁中，台州
推官孔文仲举制科，庭试对策，言时事有可痛哭太
息者，执政恶而黜之。绎时为翰林学士，语于众曰：“文
仲狂躁，真杜园贾谊也。”王平甫笑曰：“‘杜园贾谊’可对
‘热熟颜回’。”合坐大噱，绎有惭色。杜园热熟，皆当时鄙
语。

孙觉、孙洙同在三馆，觉肥而长，洙短而小，然二人皆
髯，《刘攽》呼为“大胡孙、小胡孙。”顾临字子敦，亦同为馆
职，为人伟仪干而好谈兵，攽目为“顾将军”，而又好以
反语呼之为“顿子姑。”

《石林燕语》：司马温公自少称迃叟，著《迃书》四十一篇。
韩魏公晚号安阳戅叟，文潞公号伊叟，欧阳文忠公
号六一居士，以琴棋书酒集古碑为五，而自当其一，
尝著《六一居士传》。苏子瞻谪黄州，号东坡居士，东坡，
其所居地也。晚又号老泉山人，以眉山先茔有老翁
泉故云。子由自岭外归许下，号“颍滨遗老”，亦自为传。
家有《遗老斋》，盖元祐人。至子由，存者无几矣。

《芥隐笔记》：《益部耆旧传》：“广陵有老翁，钓于涪水，自号
涪翁。”山谷责涪州，因此为号。

《谈苑》：选人不得乘马入宫门。天圣中，选人为馆职。始
欧阳永叔辈皆自左掖门下马入馆，时号步行学士。
《老学庵笔记》：贺方回状貌奇丑，色青黑而有英气，俗
谓之“贺鬼头。”喜挍书，朱黄未尝去手。诗文皆高，不独工长短句也。潘邠老赠方回诗云：“诗束牛腰藏旧槁，
书讹马尾辨新仇。”

东坡在岭海间，最喜陶渊明、柳子厚二集，谓之《南迁
二友》。

钱穆父风姿甚美，有丸子。都下九子母祠，作一巾纻，
美丈夫，坐于西偏，俗以为九子母之夫。故都下谓穆
父为九子母夫。东坡赠诗云：“九子羡君门户壮。”盖戏
之也。

《癸辛杂识》：周益公日记云：“杨存中人号为髯阉，以其
多髯而善逢迎也。”《玉梅溪集》载刘共甫云：“范伯达尝
目存中为髯阉，谓形则髯，其所为则阉也。”

《墨庄漫录》：许洛两都，轩裳之盛，士大夫之渊薮也。党
论之兴，指为许洛两党。崔鷃德符、陈恬叔易皆戊戌
生，田昼承君、李豸方叔皆己亥生，并居颍昌阳翟，时
号“戊己四先生”，以为许党之魁也。故诸公皆坐废之
久。

《贵耳集》：章子厚在政府，有“惇贼邦曲”之号，一曰“邦直”，
又复唐巾裹。子厚曰：“未消争竞，只烦公令嗣。”戴来略
看子由语。张文潜曰：庙堂之上，谑语肆行，在下者安
得不风靡？

《避暑录话》：唐人言冬烘是不了了之语，故有“主司头
脑太冬烘，错认颜标是鲁公”之言，人以为戏谈，今蜀
人多称之。崇宁末，安国同为郎，成都人詹某为谏官，
故以安国尝建言移寺省，上章击之，其辞略云：谨按
某官人材阘冗，临事冬烘，盖以其蜀人，闻者无不笑
之。安国性隐而口吃，每戟手跃于众曰：“吾不辞谴逐，
但冬烘为何”等语。于是传之益广，遂目为冬烘公。
《老学庵笔记》：姚福进者，兕麟之祖也。德顺军人，以挽
强名于秦陇间，至今西人谓其族为姚硬弓家。
曲端。吴玠，建炎间有重名于陕西，西人为之语曰：“有
文有武是曲大，有谋有勇是吴大玠。”能书，今阆中锦
屏山壁间有其书，奇伟可爱。

《委巷丛谈》：宋绍兴乙卯，以旱祷雨，谏议大夫赵霈上
言：自来祈祷断屠，止禁猪羊，今后请并禁鹅鸭。时胡
致堂在两掖，见之，笑曰：“可谓鹅鸭谏议矣。闻卤中有
龙虎大王，当以鹅鸭谏议当之。”嘉定中，察院罗相上
言：“越州多虎，乞行下措置，多方捕杀。”正言张次贤上
言：“八盘岭乃禁中来龙，乞禁人行。”太学诸生遂有“罗
擒虎，张寻龙”之对。

《国老谈苑》：“查道性淳古，早寓常州琅山寺躬事。”水
以给众。常衣巨衲，不复洗濯，以育蚤虱。晚年待制龙
图阁，朝列伏其重德，咸谓之“查长老。”

《墨客挥犀》：武康民朱泰，事母甚孝，尝为虎所搏，负之
而去，泰大呼曰：“虎暴杀我，我母将无所依。”虎遽弃于
地，惊窜入山。泰后安健如故，乡里号为“朱虎残。”
《过庭录》：王陶乐道，哲庙居东宫时师傅也。美姿而长
身，时谓之“没兴真武。”

《渑水燕谈录》：史延寿，嘉州人，以善相游京师，贵人争
延之，视贵贱如一坐，辄箕踞尔我。人号曰“史不拘”，又
曰“史我。”

《老学庵笔记》：蔡京为太师，赐印文曰“公相之印”，因自
称公相。

《墨庄漫录》：李去伪，绍圣初知通州静海县。至夜即入
一室判冥，外人皆闻讯问枷锁声，因目为“李见鬼。”
《过庭录》：颍川陈恬叔易以才名称乡里，家贫，与弟同
居。一日弟忤其意，遂捶之亲乡中。者目曰“恺悌君
子”，自号“涧上丈人。”里人之子从叔《易》学文，而好刷饰
头面，举止妖娆，目为“涧上丈母。”

《谈薮》：王公衮字吉老。先墓在会稽西山，为掌墓人奚
泗所发，公衮以剑斩之。时公衮孝闻天下，永嘉中，王
十朋以诗美之。公衮性甚和平，居常若嬉笑，人谓之
“笑面虎。”

可谈王梅运勾，骨立有风味，朋从目之为风流骸骨。
崇宁癸未，余在金陵府集，见官奴中有极瘦者，府尹
朱世英语余曰：“亦识生色髑髅否？”余欣然为“王勾”得
对。

《墨庄漫录》：班行李质，人材魁岸，磊落甚伟。徽庙朝欲
求一人相称者为对，竟无可俪，当时同列目为“察只
子。”京师俚语谓无对者为“察只。”建炎三年擢权殿帅。
有一士人，每于班列中好与秘阁诸公交语，好事者
戏目之为“馆职里行。”

《东轩笔录》：边人传诵一诗云：“昨夜阴山吼贼风，帐中
惊起紫髯翁。平明不待全师出，连把金鞭打铁骢。”有
张师雄者，西京人，好以甘言悦人，晚年尤甚，洛中号
曰“蜜翁。”翁出官在边郡，一夕贼马至界上，忽城中失
师雄所在，至晓方见。师雄重衣披裘伏于土窟中，已
痴矣。西人呼土窟为“空”，寻为人改旧诗以嘲曰：“昨夜
阴山吼贼风，帐中惊起蜜翁翁。平明不待全师出，连
著皮裘入土空。”张亢尝谓：“蜜翁翁”，无可为对者。一日，
亢有侄不率教令，将杖之。其侄方醉，大呼曰：“安能挞
我，但堂伯伯耳！”亢笑曰：“可对蜜翁翁。”释而不问《谈苑》：田元均治成都有声，有诉讼，其懦弱不能自伸
者，必委曲问之，蜀人谓之“照天蜡烛。”

王严光有才不达，自号钓鳌客。巡游都邑，求麻铁之
资以造钓具。有不应者，辄录姓名置箧中，曰：“下钓时，
取此等懵汉为饵。”其狂诞类此。张祜谒李绅，亦称钓
鳌客。李怒曰：“既解钓鳌，以何为竿？”曰：“以虹为竿。”“以何
为钩？”曰：“以日月为钩。”“以何为饵？”曰：“以短李相为饵。”绅
默然，厚赠之。

《乐善录》：王景亮与邻里仕族浮薄子数人结为一社，
纯事嘲诮，士大夫无问贤否，一经诸人之目，无有不
被不雅之名者。尝号其里为“猪嘴关。”元祐间，吕惠卿
察访东京，吕天姿清瘦，每说话辄以双手指画，社人
目为“说法马留。”时邵箎以上殿泄气出知东平，邵高
鼻圈鬈髯，社人目为“泄气师子。”王景亮又从而凑为
七字对曰：“说法马留为察访，泄气师子作知州。”惠卿
大衔之，因讽部使者发以他事，举社皆虀粉矣。盖口
之为业，非独发人阴私，败人成事，贾憎敛怨，祸亦及
之。

《鸡肋编》：赵叔问为天官侍郎，肥而喜睡，又厌宾客。在
省还家，常挂歇息牌于门首，呼为“三觉侍郎。”谓朝回
饭后归第也。

范觉民作相，方三十二岁，肥白如冠玉。旦起，与裹头
带巾，必皆揽镜。时谓“三照相公。”

《墨庄漫录》：渭州都巡检侯恩，其为人刚方不挠，好面
折人，一州号“木强。”

田衍、魏泰居襄阳，郡人畏其吻，谣曰：“襄阳二害，田衍、
魏泰。”未几，李豸方叔亦来郡居，襄人憎之，曰：“近日多
磨，又添一豸。”

《轩渠录》：“庄绰字裕，年未甚老，而体极癯瘠，江枿仲本
呼为‘细腰宫院子’。”

《暇日记》：浙江贼号曰“白日鬼”，多在舟船作祸。彼中人
见诞谩者，指为白日鬼。

《泊宅编》：近岁除直秘阁者尢多。两浙市舶张苑进笃
禄香得之，时号“笃禄学士。”运判蒋彝应副朱冲葬事
得之，号“仵作学士。”越州通判魏志崇获盗黄乌觜得
之，号“贼学士。”

《老学庵笔记》：王黼作相，其子闳孚作待制造朝，才十
四岁，都人目为“胡孙待制。”

《姑苏笔记》：薛昂《赋蔡京君臣庆会阁诗》云：“逢时可谓
真千载，拜赐应须更万回。”时人谓之薛万回。贾秋壑
柄国时，浙漕朱峻深源每有札子禀事，必称云“万拜
覆”，时人谓之朱万拜。深源，晦翁曾孙。

《邻几杂志》：大名府学进士刘建侯盗官书卖之，搜索
既切，遂焚之府中，谓之始皇，以其焚书坑儒也。
《懒真子：前汉》凡三处载召平《萧何传》：召平即东陵侯
也。《项羽传》：召平即广陵人也。《齐悼惠王传》：齐相召平，
不知何许人，为魏勃所绐，至自杀。乃曰：嗟乎！道家之
言，当断不断，反受其乱。仆顷在海州，常与任景初、陈
子直论之。景初曰：“此必非东陵侯。且淮阴侯在萧何
术中，而东陵常为何画策，其术高矣，必不为勃所绐。”
子直曰：“不然。夫为人画策则工，若自为计多拙。故曰：
‘旁观者审，当局者迷’。”二人争论不已。仆从旁解之曰：
“谓之非东陵侯，既无所据，必为东陵侯，恐受屈。”子直
曰：“独广陵召平不在论中，何也？”仆因大笑曰：“仆广陵
人也，上不敢望东陵，下不肯为齐相。况仆平生处己，
常在于才与不才之间，宜乎不在论中也。”子直由此
号余为《广陵召平》。

《厚德录》：应山二连伯氏庶，字君锡，仲氏庠，字元礼。少
从学于二宋，相继登科。君锡为人清修孤洁，故当官
人号为“连底清”，元礼加以肃，人号为“连底冻。”

《闻见后录》：有贵人号竞渡船者，以其唯利是竞也。席
大光作言官，击之曰：“某别名竞渡船，中贮无赖之小
人，外较必争之微利也。”士大夫驩传之。

《暌车志》：侯都事妾怀孕未及产而死，后改葬，见白骨
已朽，一婴儿坐于足上食饼，侯众大骇，抱出鞠养之。
及长，祇事宫禁，识者目为“鬼太保。”

《珍珠船》：林公谓王文度为“尘垢囊。”

《实宾录》：“银镂王家。”太原王氏四姓得之为美，故呼为
“银镂王家”，喻银质而金饰也。

《集仙传》：王先生隐王屋山，常衣纸袄，人呼“王纸袄。”
《珍珠船》：武行德以采薪为业，而甚有力，自谓一谷之
薪可以尽负，乡里号“武一谷。”

孟景翼，字辅明，嗜学，行辄载书，随所坐之处，不过容
膝，四面卷轴盈满。时人谓之“书窟。”

李涪《尚书》号“《周礼》库”，盖精于旧典也。

周群尝学山中，忽有白猿化为老人而至，授群书一
卷，乃黄帝而下历日也。群遂洞明阴阳，吴中人谓之
“阴阳之精。”

《金史世纪》：景祖为人恕，能容物，平生不见喜愠，推财
与人，分食解衣，无所吝惜。人或忤之，亦不念。先时有
叛去者，遣人谕诱之，叛者曰：“汝主活罗也，活罗吾能获之，吾岂能为活罗屈哉！”活罗，汉语慈乌也。北方有
之，状如大鸡，善啄物，见牛马橐驼脊间有疮，啄其脊
间食之，马牛辄死。若饥不得食，虽沙石亦食之。景祖
嗜酒好色，饮啖过人，时人呼曰“活罗”，故彼以此讪之，
亦不以介意。其后讪者力屈来降，厚赐遣还。

《徒单恭传》：恭本名斜也，为太原尹。斜也贪鄙，使工绘
一佛像，自称尝见佛，其像如此，当以金铸之。遂赋属
县金，而未尝铸佛，尽入其家，百姓号为“金总管。”
《完颜仲元传》：仲元本姓郭氏，中都人。大安中，李雄募
兵，仲元与完颜阿邻俱应募，数有功。贞祐三年，与阿
邻俱累功至节度。仲元为永定军节度使，赐姓完颜
氏。仲元在当时兵最强，号花帽军，人呼为“郭大相公”，
以与阿邻相别。

《乌延查剌传》：契丹括里陷韩州，围信州，远近震骇。查
剌道出咸平，遂率本部亟还信州，与战败之。已而贼
复整兵环攻，且登其城。查剌下巨木压之，杀贼甚众，
括里乃解去。查剌左右手持两大铁简，简重数十斤，
人号为“铁简万户。”

《左光庆传》：“光庆历右宣徽使，平时喜为善言，蓄善药，
号善善道人。晚信浮屠法，自作真赞，语皆任达云。”
《张潜传》：“潜字仲升，武清人。幼有志节，慕荆轲、聂政为
人，年三十，始折节读书，时人高其行谊，目曰‘张古人’。”
《程采传》：“采字公弼，燕之析津人。祖冀，仕辽广德军节
度使。冀凡六男，父子皆擢科第，士俗号其家为‘程一
举’。”

《赵秉文传》：秉文为人至诚乐易，与人交不立崖岸，未
尝以大名自居，仕五朝，官六卿，自奉养如寒士。杨云
翼尝与秉文代掌文柄，时人号“杨赵。”

《李献甫传》：“献甫字钦用，献能从弟也。博通书传，尤精
《左氏》及地理学。为人有干局，心所到则绝人远甚，故
时人称其精神满腹。”

《雷渊传》：渊拜监察御史，言五事称旨，又弹劾不避权
贵，出巡郡邑，所至有威誉，奸豪不法者，立棰杀之。至
蔡州，杖杀五百人，时号曰“雷半千。坐此为人所讼，罢
去。”

《内族思烈传》：思烈，南阳郡王襄之子也。资性详雅，颇
知书史。自五六岁入宫，充奉御，甚见宠幸，世号曰“自
在奉御。”

《纥石烈牙吾塔传》：牙吾塔以屡败宋兵，威震淮泗，好
用鼓槌击人，世呼曰“卢鼓椎。”其名可以怖儿啼，大概
如呼麻胡云。有子名阿里合，世目曰“小鼓椎。”

《酷吏传》：徒单右丞思忠好用麻椎击人，号“麻椎相公。”
李运使特立号“半截剑”，言其短小锋利也。冯内翰璧
号“冯刽。”雷渊为御史，至蔡州，得奸豪，杖杀五百人，号
曰“雷半千。”

《杨沃衍传》：沃衍与其部将刘兴哥者，率兵往来邠陇
间，屡战屡胜，故大军卒不能东下。兴哥，凤翔虢县人，
起于群盗，人呼曰“热刘。”后于清化战死。

《豫王永成传》：永成自幼喜读书，晚年所学益纯，每暇
日引文士相与切磋，接之以礼，未尝见骄色，自号曰：
“乐善居士。”

《斜卯爱实传》：合周者，一名永锡，为参知政事，性好作
诗，词语鄙俚，人采其语以为戏笑。因自草括粟榜文，
有“雀无翅，儿不飞，蛇无头，儿不行”等语，以而作儿掾
史知之，不改易也。京城目之曰雀儿参政。

《孟奎传》：奎为中都左警巡使，平章政事完颜守贞礼
接士大夫，在其门者，号“冷岩十俊”，奎其一也。

《徐文传》：文字彦武，莱州掖县人，徙胶水。少贩盐为业，
往来濒海数州，刚勇尚气，侪辈皆惮之。宋季盗起，募
战士为密州板桥左十将，勇力过人，挥巨刀重五十
斤，所向无前，人呼为“徐大刀。”

《王元节传》：“元节登天德三年词赋进士第，雅尚气节，
不能随时俯仰，故仕不显。及迁密州观察判官，既罢，
即逍遥乡里，以诗酒自娱，号曰：‘遁斋’。”

《王予可传》：“予可字南云，河东吉州人。父本军校。予可
亦尝隶籍。年三十许，大病后，忽发狂，久之能把笔作
诗文，及说世外恍惚事。南渡后，居上蔡，遂平郾城之
间。遇文士则称大成将军”，于佛前则称“谛摩龙什”，于
道则称“驺天元俊。”于贵游则称“威锦堂主人。